पाकिस्तान में पंजाब प्रांत के गवर्नर का पद संभालने के लिए मोहम्मद सरवर अपनी ब्रितानी नागरिकता छोड़ देंगे.पंजाब पाकिस्तान का सबसे बड़ा प्रांत है, जिसकी आबादी नौ करोड़ 60 लाख है. पंजाब के गवर्नर का पद पाकिस्तान की सरकार में तीसरा वरिष्ठ पद माना जाता है.मोहम्मद सरवर ने 13 साल बाद वर्ष 2010 में ब्रितानी संसद छोड़ दी थी. उन्हें पाकिस्तान के प्रधानमंत्री नवाज़ शरीफ़ का समर्थक माना जाता है. उनके बेटे अनस सरवर ने मई 2010 के आम चुनाव में अपने पिता की ओर से खाली की गई सीट से जीत हासिल की थी. अनस सरवर को वर्ष 2011 में स्कॉटिश लेबर पार्टी का उप नेता नियुक्त किया गया था.अनस सरवर ने ट्वीट करके इसकी पुष्टि की है कि उनके पिता को ये भूमिका दी जा रही है.ट्विटर पर उन्होंने लिखा है, "ये पुष्ट ख़बर है. पाकिस्तान के प्रधानमंत्री ने राष्ट्रपति के पास संदेश भेजा है. सरवर सीनियर को पंजाब का गवर्नर नियुक्त किया जाएगा, जहाँ वे पैदा हुए और जिसकी आबादी नौ करोड़ है."अनस सरवर ने आगे लिखा है कि उन्होंने अपने पिता से बात की है और उन्हें काफ़ी गर्व महसूस हो रहा है. उन्होंने अपने पिता को गवर्नर नियुक्त किए जाने पर बधाई दी है.(क्या आपने बीबीसी हिन्दी का नया एंड्रॉएड मोबाइल ऐप देखा? डाउनलोड करने के लिए यहां 



क्लिक करें. आप ख़बरें पढ़ने और अपनी राय देने के लिए हमारे 



फेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)